SKRIFTLIG FORESPØRGSEL E-3563/00

af Charles Tannock (PPE-DE) til Kommissionen

(17. november 2000)

Om: Nægtelse af en undtagelse, der giver Turks- og Caicosøerne mulighed for at eksportere små mængder ris

Under et EU-program, der skal hjælpe oversøiske territorier ved at give dem mulighed for at eksportere malet ris af høj kvalitet til Europa, blev der investeret 4 mio. £ i oprettelsen af en rismølle i det britiske oversøiske territorium Turks- og Caicosøerne, men efter en del pres fra nogle af medlemsstaterne blev den begrænsede eksportkvote for Turks- og Caicosøerne reduceret til nærmest ingenting, skønt den langkornede ris, der dyrkes på disse øer, ikke konkurrerer med den kortkornede ris der dyrkes i Sydeuropa. Skønt en undtagelse er mulig, er dette blevet nægtet, selv om de små produktionsmængder, som foreslås, ikke ville overstige grænserne for undtagelsen.

Kan Kommissionen forklare årsagen til denne afgørelse om ikke at tillade undtagelsen, som har gjort 50 mennesker arbejdsløse og gjort det mere vanskeligt for disse små øer at opnå økonomisk selvforsyning? Kan den angive, om nægtelse af en undtagelse er legal i henhold til europæiske traktater og, i bekræftende fald, hvilke appelmuligheder har enten den arbejdsgiver, hvis investering i møllen er blevet værdiløs, eller guvernøren af Turks- og Caicosøerne?

Svar afgivet på Kommissionens vegne af Franz Fischler

(19. januar 2001)

Kommissionen vil først minde om, at den længe inden investeringerne blev gennemført modtog henvendelse fra de berørte erhvervsinteresser, og at Kommissionen informerede dem om den risiko, der var forbundet med projektet set i lyset af situationen inden for rissektoren i Fællesskabet på det pågældende tidspunkt. Forholdene var i øvrigt blevet analyseret allerede i 1993 i en beretning fra Kommissionen til Rådet(1).

Den 21. juni 2000 anmodede den britiske regering om en undtagelse fra oprindelsesreglerne for ris, der er fastlagt i Rådets afgørelse 91/482/EØF af 25. juli 1991 om de oversøiske landes og territoriers associering(2).

Sigtet med anmodningen var at tillade import af ris fra tredjelande (Uruguay, Kina, Thailand, Vietnam), som skulle forarbejdes på Turks- og Caicosøerne og dernæst eksporteres til Fællesskabet som toldfri færdigvare (sleben ris).

Kommissionen har nøje gennemgået anmodningen og hørt medlemsstaterne i det kompetente udvalg. Den 11. september 2000 afslog Kommissionen anmodningen med den begrundelse, at Turks- og Caicosøerne allerede har mulighed for at forsyne sin industri med ris med oprindelse i landene i Afrika, Vestindien og Stillehavet (AVS) med henblik på toldfri eksport til Fællesskabet i henhold til reglerne om kumulativ oprindelse.

Kommissionen gør opmærksom på, at den i sit forslag til ny rådsafgørelse, der blev vedtaget den 15. november 2000(3), og som skal træde i stedet for den gældende afgørelse 91/482/EØF med virkning fra den 1. marts 2001, lægger op til yderligere forbedringer af den eksisterende ordning ved at afsætte 10 000 tons af det samlede kontingent på 35 000 tons til de mindst udviklede OLT, heriblandt Turks- og Caicosøerne.

(1) KOM(93) 555 endelig udg. af 25.11.1993.

(2) EFT L 263 af 19.9.1991.

(3) KOM(2000) 732 endelig udg.